CELEX: 62010TN0115
Language: lv
Date: 2010-03-04 00:00:00
Title: Lieta T-115/10: Prasība, kas celta 2010. gada 4. martā — Apvienotā Karaliste/Komisija

1.5.2010   
            
            
               LV
            
            
               Eiropas Savienības Oficiālais Vēstnesis
            
            
               C 113/75
            
         Prasība, kas celta 2010. gada 4. martā — Apvienotā Karaliste/Komisija
   (Lieta T-115/10)
   2010/C 113/109
   Tiesvedības valoda — angļu
   
      Lietas dalībnieki
   
   
      Prasītāja: Lielbritānijas un Ziemeļīrijas Apvienotā Karaliste (pārstāvji — S. Ossowski, pārstāvis, kam palīdz D. Wyatt, QC, un M. Wood, Barrister)
   
      Atbildētāja: Eiropas Komisija
   
      Prasītājas prasījumi:
   
   
               —
            
            
               atcelt Komisijas 2009. gada 22. decembra Lēmumu 2010/45/ES, ar ko atbilstīgi Padomes Direktīvai 92/43/EEK (Dzīvotņu direktīva) (1) pieņem Kopienas nozīmes teritoriju trešo atjaunināto sarakstu Vidusjūras bioģeogrāfiskajam reģionam (2), tiktāl, ciktāl sarakstā kā Kopienas nozīmes teritorija ir iekļauta Estrecho Oriental, identifikācijas kods ES6120032;
            
         
               —
            
            
               piespriest Komisijai atlīdzināt tiesāšanās izdevumus.
            
         
      Pamati un galvenie argumenti
   
   Ar šo prasību prasītāja apstrīd Komisijas Lēmumu 2010/45/ES (izziņots ar dokumenta numuru C(2009) 10406) tiktāl, ciktāl sarakstā kā Kopienas nozīmes teritorija ir iekļauta Estrecho Oriental, un lūdz Estrecho Oriental svītrot no Kopienas nozīmes teritoriju saraksta.
   Prasības pamatojumam prasītāja izvirza šādus pamatus.
   Pirmkārt, prasītāja apgalvo, ka apstrīdētais lēmums tika pieņemts, pārkāpjot Direktīvu 92/43/EEK, jo Spānijas Estrecho Oriental iekļaušana Kopienas nozīmes teritoriju sarakstā nebija ar to saderīga tādēļ, ka:
   
               —
            
            
               ļoti liela šīs teritorijas daļa atrodas Lielbritānijas Gibraltāra teritoriālajos ūdeņos (turpmāk tekstā — “BGTW”), ko faktiski kontrolē Apvienotā Karaliste nevis Spānija, un
            
         
               —
            
            
               tā pilnīgi sakrīt ar pastāvošo AK Kopienas nozīmes teritoriju Southern Waters of Gibraltar.
            
         Otrkārt, prasītāja apgalvo, ka apstrīdētais lēmums tika pieņemts, pārkāpjot tiesiskās drošības principu, jo, iekļaujot Estrecho Oriental Kopienas nozīmes teritoriju sarakstā, Spānijai tiek uzlikti pienākumi saskaņā ar Direktīvu 92/43/EEK attiecībā uz apgabalu pastāvošā Kopienas nozīmes teritorijā, attiecībā uz kuru Gibraltāra valdībai jau ir uzlikti identiski pienākumi saskaņā ar šo direktīvu. Tas liecina par to, ka tiek ierobežota vai apstrīdēta Gibraltāra valdības kompetence ieviest direktīvu Gibraltāra Kopienas nozīmes teritorijā Southern Waters of Gibraltar un īstenot Gibraltāra tiesības BGTW, radot tiesisku nedrošību Gibraltāra valdībai un ES pilsoņiem.
   Treškārt, prasītāja apgalvo, ka apstrīdētais lēmums tika pieņemts, pārkāpjot samērīguma principu, jo Spānijas Estrecho Oriental iekļaušana Kopienas nozīmes teritoriju sarakstā, ietverot visu AK Kopienas nozīmes teritoriju Southern Waters of Gibraltar un citus BGTW apgabalus nav nedz piemērota, nedz vajadzīga, lai sasniegtu Direktīvā 92/43/EEK noteiktos vides mērķus.
   Visbeidzot, prasītāja apgalvo, ka Estrecho Oriental iekļaušana apstrīdētajā Kopienas nozīmes teritoriju sarakstā ir pilnībā jāatceļ, jo iekļaušanas sarakstā daļējas atcelšanas dēļ tiktu mainīta tā būtība, Tiesa grozītu sarakstu un būtu jāpārrēķina Kopienas nozīmes teritorijas centrālais punkts un apgabals, kā arī jāizvērtē, vai atlikusī teritorijas daļa atbilst vides kritērijiem, lai to varētu kvalificēt par Kopienas nozīmes teritoriju.
   
      (1)  Padomes 1992. gada 21. maija Direktīva 92/43/EEK par dabisko dzīvotņu, savvaļas faunas un floras aizsardzību (OV L 206, 7. lpp.).
   
      (2)  OV 2010 L 30, 322. lpp.